10. การควบคุมภายใน

คณะกรรมการบริษัทให้ความสำคัญต่อการมีระบบการควบคุมภายในที่ดี
โดยบริษัทมีนโยบายบริหารจัดการระบบการควบคุมภายในที่ครอบคลุมในทุกกิจกรรมอย่างเพียงพอและเหมาะสมกับการดำเนินธุรกิจ
บนพื้นฐานของหลักการบริหารจัดการองค์กรที่มุ่งเน้นความถูกต้องและโปร่งใสตามหลักการกำกับดูแลกิจการที่ดี
อันเป็นรากฐานที่ก่อให้เกิดประสิทธิภาพและประสิทธิผลด้านการควบคุมภายในของบริษัท

บริษัทได้ว่าจ้างบริษัท ออดิท เฮ้าส์ จำกัด ซึ่งเป็นสำนักงานตรวจสอบอิสระจากภายนอก
และไม่ได้เป็นผู้สอบบัญชีของบริษัท เข้ามาเป็นผู้ตรวจสอบภายในให้แก่บริษัท
โดยทำหน้าที่ประเมินความเพียงพอของระบบการควบคุมภายในของบริษัท
ตรวจสอบความมีประสิทธิภาพและประสิทธิผลของการควบคุมภายในของระบบงานต่างๆ
และตรวจสอบการปฏิบัติตามกฎระเบียบ ข้อบังคับ
และกฎหมายที่เกี่ยวข้องกับการประกอบธุรกิจของบริษัท
โดยได้ปฏิบัติหน้าที่ตรวจสอบเป็นอย่างดีในระหว่างเดือนมกราคม ถึง กันยายน 2555
หลังจากนั้นบริษัทได้มีการจัดตั้งหน่วยงานตรวจสอบภายในขึ้นภายในบริษัท โดยแต่งตั้งนางลินดา
รุ่งฟ้างาม เป็นผู้ตรวจสอบภายในของบริษัท
เพื่อทำหน้าที่ตรวจสอบภายในตามแผนงานตรวจสอบภายในประจำปี 2555 ต่อจากบริษัท ออดิท
เฮ้าส์ จำกัด

จากการประเมินระบบการควบคุมภายในพบว่า บริษัทได้จัดให้มีระบบการควบคุมภายในที่มีความรัดกุม
เหมาะสมและเพียงพอ ระบบงานต่างๆ
ของบริษัทมีการควบคุมที่มีประสิทธิภาพและประสิทธิผลตามที่ควร
การดำเนินงานเป็นไปตามกฎระเบียบ ข้อบังคับ
และกฎหมายที่เกี่ยวข้องกับการประกอบธุรกิจของบริษัท
โดยไม่พบว่ามีจุดอ่อนหรือข้อบกพร่องที่เป็นสาระสำคัญในระบบการควบคุมภายในของบริษัท

คณะกรรมการตรวจสอบ
ได้ทำการสอบทานตามแบบประเมินความเพียงพอของระบบการควบคุมภายในของ ก.ล.ต.
และตลาดหลักทรัพย์แห่งประเทศไทย โดยพิจารณาตามองค์ประกอบการควบคุมภายใน 5 ด้าน
และได้นำเสนอให้ที่ประชุมคณะกรรมการบริษัท ครั้งที่ 2/2556 ซึ่งประชุมเมื่อวันที่ 1 มีนาคม 2556
ได้สรุปว่า
บริษัทมีระบบการควบคุมภายในที่เพียงพอเหมาะสมกับสภาพการดำเนินงานในปัจจุบันตามองค์ประกอบการควบคุมภายใน
5 ด้าน ดังนี้

1.  ด้านองค์กรและสภาพแวดล้อม บริษัทมีการจัดโครงสร้างองค์กรไว้อย่างเหมาะสม
    และสนับสนุนให้ฝ่ายบริหารสามารถดำเนินงานได้อย่างมีประสิทธิภาพ มีการจัดทำนโยบาย
    ระเบียบวิธีปฏิบัติงานที่ชัดเจน รวมถึงข้อกำหนดเกี่ยวกับจริยธรรมที่เป็นลายลักษณ์อักษร

2.  ด้านการบริหารความเสี่ยง บริษัทให้ความสำคัญกับการบริหารความเสี่ยง
    โดยได้มีการจัดตั้งคณะทำงานบริหารความเสี่ยง
    และมีการประเมินความเสี่ยงที่อาจมีผลกระทบต่อการดำเนินงานของบริษัทอย่างมีนัยสำคัญ
    ที่เป็นปัจจัยความเสี่ยงทั้งจากภายในและภายนอกของบริษัทอย่างสม่ำเสมอ ทั้งนี้
    บริษัทได้มีการวิเคราะห์ถึงปัจจัยที่จะทำให้ความเสี่ยงเกิดขึ้นว่าเป็นปัจจัยที่สามารถควบคุมได้
    หรือไม่สามารถควบคุมได้ เพื่อหามาตรการในการที่จะป้องกันหรือลดความเสี่ยง
    และติดตามสถานการณ์ที่เป็นสาเหตุของปัจจัยความเสี่ยง
    เพื่อประเมินสถานการณ์และแนวโน้มของผลกระทบต่อบริษัท

3.  ด้านการควบคุมการปฏิบัติงานของฝ่ายบริหาร
    บริษัทได้กำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับไว้ชัดเจนและเป็นลายลักษณ์อักษร
    มีการแบ่งแยกหน้าที่ที่อาจเอื้อให้เกิดการกระทำที่ทุจริตออกจากกันอย่างชัดเจน
    มีมาตรการติดตามให้การทำรายการที่เกี่ยวโยงกันต้องผ่านขั้นตอนการอนุมัติที่เป็นไปตามระเบียบของตลาดหลักทรัพย์และก.ล.ต.โดยคำนึงถึงประโยชน์สูงสุดของบริษัทเป็นสำคัญเสมอ
    และบริษัทได้มีการติดตามดูแลการดำเนินงานของบริษัทย่อยอย่างสม่ำเสมอ
    รวมทั้งได้กำหนดทิศทางให้บุคคลที่บริษัทแต่งตั้งให้เป็นกรรมการหรือผู้บริหารในบริษัทดังกล่าวถือปฏิบัติ
    นอกจากนี้
    คณะกรรมการตรวจสอบได้ให้ความสำคัญกับการตรวจสอบการปฏิบัติตามกฎระเบียบและข้อบังคับที่เกี่ยวข้องกับการประกอบธุรกิจของบริษัทเพื่อลดความเสี่ยงในการประกอบธุรกิจและรักษาชื่อเสียงของบริษัท

4.  ด้านระบบสารสนเทศและการสื่อสารข้อมูล
    บริษัทจัดให้มีการสื่อสารทั้งภายในและภายนอกองค์กรอย่างมีประสิทธิภาพ 
    ระบบสารสนเทศด้านบัญชีและการเงินของบริษัท มีความถูกต้องครบถ้วน
    และนโยบายบัญชีของบริษัทมีความเหมาะสมกับลักษณะของธุรกิจ

5.  ด้านระบบการติดตาม
    บริษัทจัดให้มีการตรวจสอบการปฏิบัติตามระบบการควบคุมภายในอย่างสม่ำเสมอ
    ซึ่งจะเสนอรายงานผลการตรวจสอบโดยตรงต่อคณะกรรมการตรวจสอบ
    และส่งสำเนารายงานให้ผู้บริหารและผู้รับการตรวจสอบทราบ
    เพื่อนำข้อเสนอแนะของผู้ตรวจสอบภายในไปปรับปรุงข้อบกพร่องหรือจุดอ่อนที่พบจากการตรวจสอบ
    รวมทั้งรายงานผลการติดตามการแก้ไขข้อบกพร่องของหน่วยงานต่างๆ
    ให้คณะกรรมการตรวจสอบทราบ

  จากการประเมินระบบการควบคุมภายในของบริษัทในด้านต่างๆ ดังกล่าวข้างต้น
  คณะกรรมการบริษัทเห็นว่า
  บริษัทได้ปฏิบัติตามแนวทางที่สำนักงานคณะกรรมการกำกับหลักทรัพย์และตลาดหลักทรัพย์ได้กำหนดเป็นแบบประเมินอย่างเหมาะสมและมีประสิทธิภาพพอควรแล้ว
  นอกจากนี้คณะกรรมการบริษัท เห็นว่า
  บริษัทมีระบบการควบคุมภายในที่เกี่ยวกับการทำธุรกรรมกับผู้ถือหุ้นรายใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าวอย่างเพียงพอแล้ว

  คณะกรรมการตรวจสอบมีความเห็นว่า การควบคุมภายในของบริษัท เอเชียโฮเต็ล จำกัด
  (มหาชน) มีประสิทธิภาพเพียงพอ
  ที่ทำให้มั่นใจได้ว่าสินทรัพย์ของบริษัทมีการป้องกันและรักษาเป็นอย่างดี
  การบันทึกรายการทางบัญชีมีความเหมาะสม และทรัพยากรได้ถูกใช้อย่างมีประสิทธิภาพ